สนช.มีมติรับหลักการวาระแรกร่างพระราชบัญญัติยาเสพติดให้โทษ (ฉบับที่ ..) พ.ศ. ....  โดยสาระสำคัญเพื่อให้อนุญาต ผลิต นำเข้าหรือส่งออกยาเสพติดให้โทษประเภท 5 กัญชา เพื่อประโยชน์ทางการแพทย์ได้
สภานิติบัญญัติแห่งชาติ มีมติรับหลักการวาระแรกร่างพระราชบัญญัติยาเสพติดให้โทษ (ฉบับที่ ..) พ.ศ. .... ที่สมาชิกสภานิติบัญญัติแห่งชาติและคณะเป็นผู้เสนอ โดยสาระสำคัญเพื่อให้อนุญาต ผลิต นำเข้าหรือส่งออกยาเสพติดให้โทษประเภท 5 กัญชา เพื่อประโยชน์ทางการแพทย์ได้ 
การประชุมสภานิติบัญญัติแห่งชาติ หรือ สนช. ในเวลา 10.30 น. วันนี้ (23 พ.ย.61) มีนายพรเพชร วิชิตชลชัย ประธาน สนช. ทำหน้าที่ประธานการประชุม โดยได้พิจารณาร่างพระราชบัญญัติยาเสพติดให้โทษ (ฉบับที่ ..) พ.ศ. .... ที่นายสมชาย แสวงการ กับคณะเป็นผู้เสนอ และเป็นร่างพระราชบัญญัติที่คณะรัฐมนตรีขอรับไปพิจารณาก่อนรับหลักการและส่งกลับคืนมา ซึ่งนายสมชาย แสวงการ สมาชิก สนช. ชี้แจงสาระสำคัญของร่างกฎหมายว่า เป็นการแก้ไขเพิ่มเติมพระราชบัญญัติยาเสพติดให้โทษ ปี 2522 เพื่อกำหนดให้สามารถขออนุญาต ผลิต นำเข้าหรือส่งออกยาเสพติดให้โทษประเภท 5  ประกอบด้วย กัญชาและกระท่อม เพื่อประโยชน์ทางการแพทย์และสามารถนำไปใช้ในการรักษาโรคเฉพาะตัวได้ เช่นเดียวกับยาเสพติดให้โทษประเภท 2 แบบฝิ่น ทั้งนี้ไม่ได้รวมถึงการใช้เสพเพื่อสันทนาการ และเสนอให้สำนักงานคณะกรรมการป้องกันและปราบปรามยาเสพติด หรือ ป.ป.ส. เป็นผู้กำหนดเขตพื้นที่ทดลองเพาะปลูกกัญชาและเสพกัญชา เพื่อการศึกษาวิจัยทางการแพทย์ในปริมาณที่กำหนดโดยไม่ถือว่ามีความผิดกฎหมาย สำหรับผู้ที่สามารถอนุญาตครอบครองกัญชาได้ ประกอบด้วย กระทรวง องค์การบริหารส่วนท้องถิ่น สภากาชาดไทย องค์กรเภสัชกรรม ผู้ประกอบวิชาชีพแพทย์สาขาต่างๆ ทั้งทันตกรรม สัตว์แพทย์ แพทย์แผนไทย เป็นต้น โดยผู้ขออนุญาตจะต้องไม่เคยต้องโทษตามกฎหมายยาเสพติดมาก่อน และให้รัฐมนตรีว่าการกระทรวงสาธารณสุขเป็นผู้พิจารณาอนุญาตตามความเห็นของคณะกรรมการควบคุมยาเสพติดให้โทษ ซึ่งยืนยันว่าเป็นการคลายล็อคเพื่อประโยชน์ทางการแพทย์เท่านั้น /div&gt;

ด้านสมาชิก สนช. อภิปรายสนับสนุนหลักการของร่างกฎหมายฉบับนี้ เพื่อให้สามารถนำประโยชน์ของกัญชามาใช้ในการรักษาโรคร้ายได้ เพราะในหลายประเทศอย่าง เช่น ประเทศเนเธอแลนด์ก็มีการใช้ประโยชน์จากกัญชาในทางการแพทย์มานานแล้ว พร้อมเสนอแนะให้กำหนดปริมาณการครอบครองให้ชัดเจน จากนั้นที่ประชุมีมติรับหลักการวาระแรกด้วยคะแนน 145 เสียง ไม่เห็นด้วยไม่มีและงดออกเสียง 1 เสียง พร้อมตั้งคณะกรรมาธิการวิสามัญ จำนวน 29 คน พิจารณาแปรญัตติก่อนนำกลับเข้าสู่การพิจารณาในวาระ 2 และ 3 ต่อไป